钦定古今图书集成/理学汇编/学行典/第077卷 > 淮南子 > 《人闲训》
## 钦定古今图书集成/理学汇编/学行典/第077卷 > 淮南子 > 《人闲训》

或说听计当而身疏；或言不用，计不行而益亲。何以
明之？三国伐齐，围平陆，括子以报于牛子曰：“三国之
地，不接于我，逾邻国而围平陆，利不足贪也。然则求
名于我也，请以齐侯往。”牛子以为善。括子出，无害子
入。牛子以括子言告无害子。无害子曰：“异乎臣之所
闻。”牛子曰：“国危而不安，患结而不解，何谓贵智？”无害
子曰：“臣闻之，有裂壤土以安社稷者，闻杀身破家以
存其国者，不闻出其君以为封疆者。”牛子不听无害
子之言，而用括子之计，三国之兵罢，而平陆之地存。
自此之后，括子日以疏，无害子日以进，故谋患而患
解，图国而国存。括子之智得矣。无害子之虑，无中于
策，谋无益于国，然而心调于君，有义行也。